LUR Donderdag by HTS Witbank‘n Skermskoot uit die video van verlede week se bakleiery. Die LUR vir gemeenskapsveiligheid in Mpumalanga sal Hoër Tegniese Skool Witbank, waar groot spanning die afgelope ruk heers, Donderdag besoek. Vusi Shongwe se besoek kom nadat ouers en inwoners Maandag buite die skool handgemeen met mekaar geraak het. Die polisie is ontbied toe die gemoedere van mense, sommige van hulle met sambokke gewapen, begin oorkook het. Die oproer was glo die gevolg van ŉ video wat wys hoe verskeie van die skool se leerders in ŉ geveg betrokke raak. Die voorval het verlede Dinsdag plaasgevind en ŉ video is wyd op sosialemediaplatforms versprei. Verskeie leerders is geskors hangende die afhandeling van ŉ dissiplinêre verhoor. Die skool is ná Maandag se oproer in opdrag van die departement van onderwys in die provinsie ŉ week lank gesluit. Jasper Zwane, woordvoerder van die departement, het vroeër gesê dit blyk ŉ “rassegeveg” te gewees het. In die video kan gesien word hoe swart en wit leerders by die bakleiery betrokke is.